C 170/21

Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan hakemuksen julkaiseminen

(2022/C 170/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

”Roero”

PDO-IT-A1261-AM03

Hakemuksen jättöpäivä: 19.7.2018

1. Muutokseen sovellettavat säännöt

Asetuksen (EU) N:o 1308/2013 105 artikla – Muu kuin vähäinen muutos

2. Muutoksen kuvaus ja perustelut

2.1. Merkintöjä koskevat säännöt

Roero Arneis -viineissä ja Roero Arneis Spumante -kuohuviineissä nimitystä voidaan käyttää myös sellaisenaan ilman mainintaa rypälelajikkeesta. Nimitys on tällöin Roero tai Roero Arneis tai Roero Spumante tai Roero Arneis Spumante.

Tämä muutos heijastaa tuottajien tavoitetta edistää nimitystä ja tuoda esiin nimityksen ja tuotantoalueen yhteyttä entistä vahvemmin myös Arneis-rypäleistä valmistettujen valkoviinien osalta, Nebbiolo-rypäleistä valmistettuja Roero Rosso -punaviinejä koskevien voimassa olevien säännösten mukaisesti.

Muutos koskee yhtenäisen asiakirjan 9 kohtaa (Lisäedellytykset) ja tuote-eritelmän 1 ja 7 artiklaa.

2.2. Nimitykset ja viinit

Roero / Roero Arneis Riserva -tyyppisen viinin lisääminen – Luokka (1) Viinit

Tuotantoalueella laajalti kasvatetun Arneis-lajikkeen rypäleistä valmistetut suojatulla alkuperänimityksellä varustetut Roero-viinit soveltuvat hyvin kypsytettäviksi, ja tuottajat ovat halunneet hyödyntää tätä ominaisuutta. Viinityypin lisääminen paitsi kuvastaa tämäntyyppisten viinien tuotannon lisääntymistä viime vuosina myös antaa tuottajille mahdollisuuden laajentaa kuluttajille tarjottavien viinien valikoimaa.

Muutos koskee yhtenäisen asiakirjan 4 kohtaa (Viinien kuvaus) ja tuote-eritelmän 1, 2, 4, 5 ja 6 artiklaa.

2.3. Tuotantoala

Kyseessä on toimituksellinen muutos, jonka tarkoituksena on kuvata tuotantoalueen rajat aiempaa tarkemmin. Korvataan ilmaisu ”Piobesi d’Alba-Guarenen maakunnalliselle päätielle saakka” ilmaisulla ”maakunnalliselle päätielle SP 10:lle saakka. Raja jatkaa päätietä pitkin, kunnes siirtyy alueelliselle päätielle SR 29. Raja kulkee tätä tietä pitkin pohjoiseen Corneliano d’Alba-Guarenen kunnan rajalle, jota se seuraa, kunnes liittyy maakunnalliseen päätiehen SP 171.”

Kyse on tuotantoalueen aiempaa tarkemmasta kuvauksesta, eikä muutos vaikuta alueen rajoihin tai kokoon.

Muutos koskee yhtenäisen asiakirjan 6 kohtaa (Rajattu maantieteellinen alue) ja tuote-eritelmän 3 artiklaa (Rypäleiden tuotantoalue).

2.4. Viininviljelysäännöt

a) sanat ”korkeus merenpinnasta: enintään 400 m merenpinnan yläpuolella” on poistettu.

Rajoitus, jonka mukaan viiniköynnöksiä ei saa kasvattaa 400 metrin korkeudella merenpinnasta, on poistettu, koska mikään osa tuotantoalueesta ei sijaitse tällä korkeudella. On katsottu, että kohta on parempi poistaa, jotta eritelmän tiedot vastaisivat todellisuutta.

Muutos koskee tuote-eritelmän 4 artiklan 2 kohtaa.

b) Kasvatus- ja leikkaamismenetelmiä koskevat rajoitukset on poistettu, koska perinteisten vertikaalisten sitomismenetelmien ja Guyot-leikkauksen lisäksi laatuviinirypäleitä voidaan tuottaa eritelmässä vahvistettuja määriä myös muilla menetelmillä.

Vuosien ajan kehittyneiden maatalous- ja viininviljelykäytäntöjen myötä tuottajat ovat todenneet, että erityisesti Arneis-lajiketta voidaan viljellä menestyksekkäästi myös käyttämällä muunlaisia kuin nykyisin sallittuja leikkausmenetelmiä ja että näillä menetelmillä on mahdollista saada rypäleitä, joilla on ihanteelliset ominaisuudet alkuperänimityksellä suojattujen Roero-laatuviinien valmistusta varten. Tuottajilla on mahdollisuus soveltaa parhaaksi katsomiaan käytäntöjä tuottamiensa rypäleiden ja niistä saatujen viinien laadun parantamiseksi.

Muutos koskee tuote-eritelmän 4 artiklan 2 kohtaa.

c) Kastelu hätätilanteessa on sallittua.

Kun otetaan huomioon ilmastonmuutoksen vaikutukset viime vuosina ja lisäksi se, että Roeron alueen maaperä on pääasiassa hiekkaa, kastelumahdollisuuden käyttöönotto on katsottu perustelluksi varotoimenpiteenä, jonka tavoitteena on vesistressistä aiheutuvien ongelmien välttäminen etenkin nuorten kasvien kohdalla.

Muutos koskee tuote-eritelmän 4 artiklaa.

2.5. Viininvalmistusta koskevat säännöt

Roero-valkoviineille on lisätty pakolliset vanhentumisajat Riserva-tyyppisten viinien osalta (16 kuukautta) ja maantieteellisellä lisämerkinnällä varustettujen viinien osalta (4 kuukautta).

Vähimmäiskypsytysajat on määritetty tuottajien kokemuksen pohjalta ja niiden laatuominaisuuksien saavuttamiseksi, joita tuottajien on tarkoitus käyttää näiden viinien luokittelussa.

Muutos koskee tuote-eritelmän 5 artiklaa (Viininvalmistusta koskevat säännöt).

2.6. Viinien kuvaus – Ominaisuudet kulutukseen saatettaessa

Luokkaan (1) kuluvien Roero / Roero Arneis -tyyppisten viinien osalta kokonaisalkoholipitoisuuden tilavuusprosentteina ilmoitettua vähimmäisarvoa ja sokerittoman uutteen vähimmäisarvoa on nostettu ja värikuvausta on laajennettu.

Muutokset perustuvat viiden viime vuoden aikana tuotetuille viineille tehtyjen analyysien tuloksiin, ja ne liittyvät ilmastonmuutoksen seurauksiin, erityisesti korkeampiin lämpötiloihin. Tutkimuksissa on havaittu, että vähimmäislämpötilojen yleinen ja tasainen nousu on vaikuttanut rypäleiden vahvuuteen ja uutteiden pitoisuuksiin.

Näiden olosuhteiden vuoksi kokonaisalkoholipitoisuuden vähimmäisarvoa on nostettu 11 tilavuusprosentista 12 tilavuusprosenttiin ja sokerittoman uutteen vähimmäisarvo 15 g/l on nostettu arvoon 15,50 g/l Roero / Roero Arneis -tyyppisissä viineissä, Riserva mukaan lukien.

— Viinin värin kuvausta ”oljenkeltainen” on laajennettu kuvauksella ”oljenkeltaisesta kullankeltaiseen”, koska aiempaa suuremmat pitoisuudet uutteissa sekä mahdollinen kypsytys tai vanhentaminen voivat tuoda viineihin vaihtelevia värisävyjä.

— Viinityyppien Roero Rosso ja Roero Bianco (Luokka (1) Viinit) kuvauksia on laajennettu lisäämällä viittaus viinien aromiin myyntiin luovutettaessa.

Muutos koskee tuote-eritelmän 6 artiklaa ja yhtenäisen asiakirjan 4 kohtaa (Viinien kuvaus).

2.7. Merkintöjä koskevat säännöt

Merkintöjen osalta otetaan käyttöön säännös, jonka mukaan merkintöihin sisällytetään maarekisterissä määriteltyihin kuntiin, kuntien osiin tai paikkakuntiin viittaavien täydentävien maantieteellisten yksiköiden nimet, voimassa olevan lainsäädännön mukaisesti.

Nämä alueet on valittu huolellisesti. Alueiden merkitsemisen tarkoituksena on helpottaa viinin alkuperän tunnistamista ja vahvistaa viinin yhteyttä tuotantoalueeseensa. Näitä tarkoituksia varten merkinnöissä käytetään pienempiä maantieteellisiä yksiköitä, jotka on määritelty maarekisterissä ja jotka sijaitsevat rajatulla tuotantoalueella.

Muutos koskee tuote-eritelmän 7 artiklaa ja yhtenäisen asiakirjan 9 kohtaa (Lisäedellytykset).

2.8. Pakkaukset

a) Roero DOCG -viinien pakkauksissa luetellaan kaikki sallitut ominaisuudet poissuljettujen sijaan.

Sallitut ominaisuudet luetellaan selkeyden vuoksi.

Muutos koskee tuote-eritelmän 8 artiklaa.

b) Roero DOCG -viinien pakkaamisessa kaikki voimassa olevassa kansallisessa ja EU:n lainsäädännössä säädetyt sulkemismenetelmät katsotaan soveltuviksi, lukuun ottamatta kokonaan muovista valmistettuja kruunukorkkeja ja kierrekorkkeja.

Tuottajat voivat vapaasti käyttää mitä tahansa nykyisessä kansallisessa ja EU:n lainsäädännössä säädettyä sulkemismenetelmää, lukuun ottamatta kokonaan muovista valmistettuja kruunukorkkeja ja kierrekorkkeja, koska niiden ei katsota soveltuvan perinteisellä DOCG-merkinnällä varustettujen tuotteiden imagoon.

Muutos koskee tuote-eritelmän 8 artiklaa.

2.9. Rypäletuotteiden luokat

Luokka (4) kuohuviinit on korvattu luokalla (5) laatukuohuviinit.

Muutos liittyy alueen tosiasialliseen tuotantotilanteeseen ja kuvastaa tuotettujen viinien laadun todellista tasoa. Roero DOCG -kuohuviinejä valmistetaan jo nyt laatukuohuviiniluokkaan kuuluvien viinien erityisvaatimusten ja -ominaisuuksien mukaisesti. Viinit ovat muun muassa rypäleiden luonnollisen alkoholipitoisuuden, tuotantomenetelmän ja ylipaineen osalta laatukuohuviiniluokkaan sovellettavan voimassa olevan lainsäädännön vaatimusten mukaisia.

Muutos koskee yhtenäisen asiakirjan 3 artiklaa (Rypäletuotteiden luokat), 4 artiklaa (Viinien kuvaus) ja 8 artiklaa (Yhteys ympäristöön) sekä tuote-eritelmän 1–6 ja 9 artiklaa.

2.10. Yhteys ympäristöön

Maantieteellisen alueen ja tuotteen laadun tai ominaisuuksien välistä syy-yhteyttä on täydennetty ja selkeytetty viittaamalla tuotettuihin viineihin ja ihmisen toimintaan liittyvien tekijöiden vaikutukseen.

Muutos koskee tuote-eritelmän 9 artiklaa ja yhtenäisen asiakirjan 8 kohtaa.

2.11. Toimitukselliset muutokset

Tuote-eritelmän 5 artiklassa on korjattu kirjoitusvirheitä kohdassa, jossa käsitellään viinien kypsytysajan alkamista. Seuraava maininta: ”Roero Riserva (valkoviini), joka on varustettu maantieteellisellä lisämerkinnällä: 16 kuukautta sen vuoden 1. marraskuusta alkaen, jona rypäleet on korjattu” on muutettu seuraavasti:

”Roero Riserva (valkoviini), myös maantieteellisellä lisämerkinnällä varustetut viinit: 16 kuukautta sen vuoden 1. marraskuusta alkaen, jona rypäleet on korjattu.”

Viinien myyntiin luovutusajankohdan osalta seuraavasta maininnasta: ”Roero (valkoviini), myös maantieteellisellä lisämerkinnällä varustetut viinit: viinirypäleiden korjuuta seuraavan vuoden 1. maaliskuuta” on poistettu sana ”myös”, koska tämä edellytys koskee ainoastaan niitä Roero-(valko)viinejä, joihin on liitetty maantieteellinen lisämerkintä.

Tuote-eritelmän 6 artiklasta on poistettu seuraava kohta, koska se ei enää ole voimassa olevan lainsäädännön mukainen: ”4. Maatalousministeriön alaisuudessa toimiva alkuperänimitysten ja tyypillisten maantieteellisten merkintöjen suojelusta ja käytöstä vastaava kansallinen komitea voi harkintansa mukaan muuttaa asetuksella edellä mainittuja vähimmäisarvoja ja sokerittoman uutteen arvoa.”

Ilmaisu ”luonnollinen vähimmäisalkoholipitoisuus tilavuusprosentteina vähintään” on oikaistu ilmaisulla ”kokonaisalkoholipitoisuus tilavuusprosentteina vähintään”.

Tuote-eritelmän 7 artiklaan (Kuvaus ja esitystapa) on lisätty viittaus käsitteen Vigna käyttöä koskeviin kansallisiin säännöksiin.

Tuote-eritelmän liitteessä 2 on korjattu virhe täydentävien maantieteellisten yksiköiden luettelossa, jossa Guarenen kunta on erehdyksessä kirjoitettu ”Guarente”.

Yhtenäisestä asiakirjasta on poistettu tuote-eritelmän liitteinä olevat viittaukset ulkoisiin asiakirjoihin.

Joitain yhtenäisen asiakirjan kohtaan ”Muut tiedot” sisältyvistä yhteystiedoista on päivitetty.

YHTENÄINEN ASIAKIRJA

1. Tuotteen nimi

Roero

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

4. Viini(e)n kuvaus

Roero-viinit, myös Riserva-tyyppiset viinit – Viiniluokka 1

Roero-(puna)viini saadaan Nebbiolo-rypäleistä viiniyttämällä.

Väri: rubiininpunainen tai granaatinpunainen

Tuoksu: erottuva, hedelmäinen, joskus punaisten hedelmien, kuten kirsikan, hapankirsikan, vadelman, karhunvatukan ja mustaherukan vivahteita, tai mausteisia sävyjä, mahdollisesti häivähdys puun tuoksua

Maku: kuiva, täyteläinen, harmoninen ja mahdollisesti tanniininen

Kokonaisalkoholipitoisuus tilavuusprosentteina vähintään: 12,50 %

Sokeriton uutos vähintään: 22,00 g/l

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Vähimmäishappopitoisuus 4,5 grammaa litrassa viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

Roero / Roero Arneis, myös Riserva- ja Vigna-tyyppiset viinit – Viiniluokka (1)

Roero Bianco -valkoviinit, Riserva- ja/tai Vigna-tyyppiset viinit mukaan lukien, tuotetaan paikallisesta valkoisesta Arneis-rypälelajikkeesta viiniyttämällä.

Väri: vaihtelee oljenkeltaisesta kullankeltaiseen

Tuoksu: hienovarainen, erottuva, joskus valkoisia kukkia muistuttavia herkän elegantteja aromeja, tuoreiden hedelmien sävyjä, jotka vaihtelevat omenasta persikan ja hasselpähkinöiden vivahteisiin, mahdollisesti häivähdys puun tuoksua

Maku: kuiva, elegantti, harmoninen

Kokonaisalkoholipitoisuus tilavuusprosentteina vähintään: 12,00 %

Sokeriton uutos vähintään: 15,50 g/l

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,0 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

Roero / Roero Arneis Spumante – laatukuohuviiniluokka (5)

Roero Spumante (kuohuviini) -tyyppiset viinit valmistetaan paikallista valkoista Arneis-rypälelajiketta viiniyttämällä.

Vaahto: hienojakoinen ja pitkäkestoinen

Väri: oljenkeltaisen eri sävyt

Tuoksu: hienovarainen, tuore, mahdollisesti hiivaa, leivänkuorta ja vaniljaa muistuttavia vivahteita

Maku: kuivasta (brut nature) makeaan; elegantti, harmoninen

Kokonaisalkoholipitoisuus tilavuusprosentteina vähintään: 11,50 %

Sokeriton uutos vähintään: 15,00 g/l

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10,5 Vähimmäishappopitoisuus 5,0 grammaa litrassa viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

5. Viininvalmistusmenetelmät

a. Olennaiset viininvalmistusmenetelmät

-

b. Enimmäistuotokset

Roero

56 hehtolitraa hehtaaria kohden

Roero Arneis, myös Spumante

70 hehtolitraa hehtaaria kohden

6. Rajattu maantieteellinen alue

Roero-viiniä valmistetaan Roeron alueeseen kuuluvassa 19 kunnassa, jotka sijaitsevat Tanarojoen vasemmalla rannalla, Cuneon maakunnassa.

Rypäleiden tuotantoalue kattaa kaikki Roeron alueet, jotka soveltuvat tässä eritelmässä kuvattujen viinien viljelyyn.

Tähän Cuneon maakunnassa sijaitsevaan alueeseen kuuluvat Canalen, Corneliano d’Alban, Piobesi d’Alban ja Vezza d’Alban hallinnolliset alueet kokonaisuudessaan sekä osia seuraavien kuntien alueista: Baldissero d’Alba, Castagnito, Castellinaldo, Govone, Guarene, Magliano Alfieri, Montà, Montaldo Roero, Monteu Roero, Monticello d’Alba, Pocapaglia, Priocca, S. Vittoria d’Alba, S. Stefano Roero ja Sommariva Perno.

Alueen rajat kulkevat seuraavasti: Raja alkaa kohdasta, jossa Astin ja Cuneon maakuntien ja Prioccan ja Canalen kuntien rajat risteävät. Tästä rajalinja kulkee pohjoiseen Cuneon ja Astin välistä maakuntarajaa pitkin Montà d’Albassa sijaitsevaan Gianoglion risteykseen saakka (350 m merenpinnasta). Sen jälkeen raja siirtyy Sterlottin maitotilalle johtavalle maantielle ja seuraa San Viton tietä kohtaan, jossa tie risteää Colle di Cadibonan (valtatie nro 29) kanssa.

Raja jatkaa valtatietä Rollandijoen ylittävälle sillalle ja seuraa tämän jälkeen jokea kohtaan, jossa se risteää Prasaninojoen kanssa. Raja nousee Prasaninojokea 303 metrin korkeuteen ja sen jälkeen 310 metrin korkeuteen. Se seuraa maakunnallista päätietä Madonna delle Grazie -kirkon suuntaan 315, 316 ja 335 metrin korkeuteen Peronan maitotilalle. Sieltä raja jatkaa Campettojoen myötäisesti kulkevaa maantietä 313 metrin korkeuteen kohtaan, jossa maantie risteää maakunnallisen päätien Valle San Lorenzo-Santo Stefanon kanssa.

Tästä raja kulkee Santo Stefano Roeroon johtavan tien mukaisesti, kunnes saapuu Beggionin maitotilalle johtavalle maantielle, jonka se ylittää. Tästä raja kulkee Mollin maitotilalle johtavaa tietä (korkeus 376 m) Prellajoelle saakka. Raja kulkee jokea pitkin alas, kunnes siirtyy maantielle, joka nousee Furinettin maitotilalle ja Audanoon (korkeus 381 m) ja laskeutuu sitten 336 metrin korkeuteen. Roeron maakunnan päätien jälkeen raja jatkaa Serramianan laaksoa pitkin 360 metrin korkeuteen. Sen jälkeen raja siirtyy Canemorton laaksoon (korkeus 362 m) johtavalle tielle, jota pitkin se kulkee Baldisseroon (korkeus 410 m).

Baldisseron länsipuolella rajalinja kulkee 402–394 metrin korkeudessa olevaa harjannetta pitkin 417 metrin korkeudessa olevalle Baldissero-Sommariva Pernon kunnan rajalle, jota pitkin se laskeutuu 402 metrin korkeuteen.

Tästä 402 metrin korkeudesta raja kulkee Villa di Sommarivan läpi Bocche dei Garbinen ja Bocche della Merlan kautta ja kulkee 429 metrin korkeuteen Pocapaglia-Sommariva Pernon kunnan rajalle, jonka se ylittää.

Sen jälkeen raja nousee suoraan 422 metrin ja 408 metrin korkeuteen ja kulkee tämän jälkeen Bocche della Ghian kautta San Sebastianoon (korkeus 391 m).

Sieltä se kulkee Pocapaglian kunnallista tietä pitkin, kääntyy vasemmalle ja laskeutuu Meininajokea pitkin alas, kunnes siirtyy Gerajoen reitille, jota seuraa Alba–Bra-junaradalle saakka. Raja kulkee junarataa pitkin itään Monticello d’Alba-Alban kunnan rajalle lähelle Piana Biglinia. Tästä raja kulkee pohjoiseen Monticello d’Alba-Alban, Corneliano d’Alba-Alban, Piobesi d’Alba-Alban, Piobesi d’Alba-Guarenen ja Corneliano d’Alba-Guarenen kuntarajoja pitkin maakunnalliselle päätielle SP 10:lle saakka. Raja jatkaa päätietä pitkin, kunnes siirtyy alueelliselle päätielle SR 29. Raja kulkee tätä tietä pitkin pohjoiseen Corneliano d’Alba-Guarenen kunnan rajalle, jota se seuraa, kunnes liittyy maakunnalliseen päätiehen SP 171. Rajaviiva kulkee päätietä pitkin Guareneen saakka, ylittää kehätien ja kulkee San Stefanon kunnalliselle tielle saakka 288 metrin korkeuteen. Tästä raja kulkee Mason ja Morronen maanteitä pitkin Cà del Rioon (165 m) Castagnitoon johtavalle maakunnalliselle päätielle saakka. Raja seuraa tätä päätietä San Carlo della Serran kunnalliselle tielle saakka. Raja ohittaa 214 metrin korkeusmerkin ja jatkaa San Pietron kunnallista tietä Moisan pikkukylään saakka. Tämän jälkeen raja seuraa Moisan kunnallista tietä Santa Maria -tien risteykseen, joka sijaitsee Santa Marian kirkon lähellä 196 metrin korkeudessa. Raja seuraa hautausmaalle johtavaa kunnallista tietä, kunnes kohtaa Leschean kunnallisen tien. Raja kulkee 200 metrin ja193 metrin korkeusmerkkien mukaisesti ja edelleen 244 metrin korkeusmerkille. Tästä raja jatkaa Castellinaldo-Priocca-Maglianon maakunnallista päätietä pitkin 269 metrin korkeusmerkille, joka on lähellä San Michelen maatilaa, ja edelleen Magliano Alfieri-Prioccan maakunnallisen päätien risteykseen saakka. Sieltä se kulkee koilliseen Prioccan maakunnallista päätietä pitkin San Bernardon ja San Vittoren kautta 213 metrin korkeusmerkille, missä siirtyy maakunnalliselle päätielle 2 (aiemmin 231). Raja seuraa tätä päätietä koilliseen, kunnes siirtyy Priocca-Govonen maakunnalliselle päätielle, joka kulkee San Pietron ja Via Pianan kylien läpi Govonen hautausmaalle saakka. Sieltä se kulkee lyhyen matkan luoteeseen Cravianon kunnallista tietä, läheltä 253 metrin korkeusmerkkiä. Sen jälkeen raja kulkee Bricco Genepreton kunnallista tietä läheltä San Roccoa ja Monte Bertolon maatilaa Cuneo-Astin kunnan rajalle saakka. Rajaviiva jatkaa kunnan rajan mukaisesti länteen Prioccan ja Canalen kuntien rajalla saakka.

7. Pääasiallinen rypälelajike / pääasialliset rypälelajikkeet

Arneis B.

Nebbiolo N.

8. Yhteyden/yhteyksien kuvaus

8.1. Suojattu alkuperänimitys ”Roero” – Maantieteellistä aluetta koskevat tiedot

Roeron viininviljelyalue kattaa Tanarojoen vasemmalla rannalla sijaitsevan 19 kunnan alueen, jolla viljellään pääasiassa kahta viiniköynnöslajiketta: Nebbiolo- ja Arneis-lajiketta. Roerossa on alueelle tyypillisiä kalliomuodostelmia, jotka liittyvät geologiseen ilmiöön, joka tunnetaan termillä ”Tanarojoen siirtymä”. Tällä tarkoitetaan tapahtumaa, jossa Tanarojoen uoma siirtyi maankuoren liikkeiden seurauksena uuteen kohtaan. Ilmiön myötä alueelle muodostui erilaisia hiekka-, savi- ja kalkkikivikerrostumia ja niiden vaihtelevia sekoituksia. Alueen maaperä onkin koostunut eri alkuperää olevista päällekkäisistä kerroksista, jotka ovat ajan saatossa kerrostuneet, hajonneet ja sekoittuneet nykyisin Pojoen lahdeksi kutsutun muinaisen sisämeren kiteisen perustan päälle. Viinitarhat sijaitsevat mäkisessä maastossa. Punaviinien valmistukseen tarkoitettuja viinitarhoja on ainoastaan etelärinteillä. Valkoviinejä voidaan kasvattaa myös pohjoiseen avautuvilla rinteillä.

8.2. Yksityiskohtaiset tiedot tuotteen laadusta tai ominaisuuksista, jotka johtuvat pääosin tai yksinomaan maantieteellisestä ympäristöstä

Tältä alueelta tulevien viinien kohdalla on ratkaisevaa, millaisesta maalajien yhdistelmästä viljelymaa koostuu: Jos viljelymaa on tavanomaista hiekkapitoisempaa, saadaan tuoreita, elegantteja viinejä, joiden aromit ovat hienovaraisia. Savi puolestaan vaikuttaa viinien väriin ja kalkkikivi niiden hienostuneisiin aromeihin.

Viiniluokkaan (1) kuuluvat punaviinit valmistetaan Nebbiolo-lajikkeesta, jota viljellään pääasiassa etelärinteillä. Lajike on mukautunut hyvin jyrkimpien rinteiden köyhään ja hiekkaiseen maaperään. Maalaji on keskeisessä asemassa, sillä se vaikuttaa alusta alkaen rypäleiden kasvuun ja kypsymiseen. Tuoreella ja herkällä perustalla kasvaviin rypäleisiin kehittyy eloisan rubiininpunainen väri, joka saa viinin ikääntyessä graniitinpunaisia vivahteita. Viinin tuoksussa on punaisten hedelmien, kuten kirsikan, hapankirsikan, vadelman, karhunvatukan ja mustaherukan aromeja. Joskus viineihin kehittyy samettisen tanniinisia tai mausteisia vivahteita, erityisesti Riserva-tyyppisissä ja muissa kypsytetyissä viineissä.

Roero-valkoviinit luokissa viinit (1) ja laatukuohuviinit (5) valmistetaan Arneis-lajikkeen valkoisista rypäleistä, joita kasvatetaan sekä eteläisillä rinteillä että pohjoisen puoleisilla viileämmillä alueilla. Arneis-rypäleet menestyvät Roeron hiekkakivestä koostuvassa kuivassa maaperässä, josta merkelin murtamat hiekkakerrokset ovat tehneet irtonaisen ja läpäisevän. Nämä maaperän ominaisuudet tuovat viineihin hienovaraisia ja elegantteja aromeja, jotka muistuttavat valkoisten kukkien tai tuoreiden hedelmien, kuten omenoiden ja persikoiden tai hasselpähkinöiden tuoksua. Näissä maaperäolosuhteissa menestyvän Arneis-rypälelajikkeen ominaisuuksien ansiosta alueella voidaan tuottaa herkkiä, hedelmäisiä ja tuoreita kuohuviinejä, joihin kehittyy lisäksi hyvä happopitoisuus päivä- ja yölämpötilojen erojen ja joidenkin viinitilojen pohjoissuuntaisen sijainnin vuoksi.

8.3. Syy-seuraussuhde 8.1 ja 8.2 kohdassa tarkoitetun maantieteellisen alueen ominaisuuksien ja ihmisen toimintaan liittyvien tekijöiden välillä

Alueella perinteisesti esiintyvät viiniköynnöslajikkeet Arneis ja Nebbiolo ovat vahvasti kytköksissä Roero-viinin viljelykulttuuriin. Roeron kukkuloilla 1400-luvulta lähtien kasvatetun Arneis-viiniköynnöksen nimen historiallinen ja kulttuurinen alkuperä juontaa juurensa paikallisten tuottajien tapaan yhdistää tämän valkoviinin ominaisuudet murteelliseen ilmaisuun, jolla kuvataan tottelematonta, epäluotettavaa ja äkkipikaista ihmistä. Muiden lähteiden mukaan viiniköynnöksen nimi olisi peräisin murresanasta ”renexij”, joksi Arneis-lajiketta nimitettiin 1400-luvulla. Tämä sana tulee puolestaan Canalen kaupungin kupeessa olevilla kukkuloilla sijainneen viinitilan nimestä Renesio.

Roeron alueelle ovat ominaisia erittäin jyrkät rinteet, jotka vaativat erityisiä menetelmiä ja kovaa työtä. Tärkeitä tekijöitä ovatkin olleet viininviljelijöiden päättäväisyys ja ponnistelut, joita näissä olosuhteissa työskentely on vaatinut ja joiden avulla viljelijät ovat saaneet tarvittavaa tietoa ja asiantuntemusta, jotta kaikki viinitilalla vaaditut toimet on saatu toteutettua rypäleiden korjaamiseen saakka.

Lisäksi tuottajat ovat ajan myötä kehittäneet viininviljelymenetelmiään hyödyntäen sopivimpia maankäyttötutkimuksia viljelysten suunnan ja koostumuksen määrittämiseksi parasta viinilaatua varten. Esimerkiksi laakson pohjalla olevaa maata ei ole otettu käyttöön, koska maa on siellä liian tasaista ja märkää eikä auringonvaloa ole tarpeeksi. Toinen tärkeä tekijä on tuottajien ajan saatossa hankkima asiantuntemus viinien kypsyttämisestä, myös puutynnyreissä tapahtuvasta kypsyttämisestä, erityisesti Riserva-viinien osalta. Tämän asiantuntemuksen ansioista voidaan tuottaa tyylikkäitä punaviinejä, joissa on samettisia tanniineja, mausteisuutta ja graniitinpunaiseen taittuva väri, sekä tuoreita ja hedelmäisiä valkoviinejä, joiden väri vaihtelee oljenkeltaisesta kullankeltaiseen. Voimassa olevien laatukuohuviiniluokkaa (5) koskevien vaatimusten mukaisesti tuotettujen Roero DOCG -kuohuviinien aromeissa on hiivan, leivänkuoren ja vaniljan vivahteita. Viinejä valmistetaan brut nature -tyyppisistä makeisiin, mikä kertoo tuotannon monipuolisuudesta.

9. Olennaiset lisäedellytykset

Täydentävät maantieteelliset yksiköt

Oikeudellinen kehys:

EU:n lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Suojatulla alkuperämerkinnällä ”Roero” varustettujen viinien merkinnöissä voidaan viitata tuotantoaluetta pienempään ”täydentävään maantieteelliseen yksikköön”, jotka on lueteltu asianomaisessa rajattujen kuntien, kuntien osien tai paikkojen luettelossa.

Merkintöjä koskevat vaatimukset

Oikeudellinen kehys:

EU:n lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Arneis-rypäleistä valmistettujen suojatulla alkuperänimityksellä ”Roero” varustettujen viinien osalta rypälelajikkeen mainitseminen pakkausmerkinnöissä on vapaaehtoista.

Linkki eritelmään

https://www.politicheagricole.it/flex/cm/pages/ServeBLOB.php/L/IT/IDPagina/16977

(1) EUVL L 347, 20.12.2013, s. 671.